ሶማሌላንድ ከኢትዮጵያ ጋር ያላትን ሁለንተናዊ ትብብር ወደላቀ ምዕራፍ ለማሸጋገር ጠንክራ ትሰራለች¬- የሀገሪቱ የውጭ ጉዳይ ሚኒስትር
ሶማሌላንድ ከኢትዮጵያ ጋር ያላትን ሁለንተናዊ ትብብር ወደላቀ ምዕራፍ ለማሸጋገር ጠንክራ ትሰራለች ሲሉ የሶማሊላንድ የውጭ ጉዳይ ሚንስትር ዶክተር ሳድ አሊ ሺሬ ገለጹ፡፡ሚኒስትሩ ዶክተር ሳድ አሊ ሺሬ ከዋልታ ቴሌቪዥን ጋር ባደረጉት ቆይታ እንዳሉት ሀገራቸው ከኢትዮጵያ ጋር በንግድ፣ ሰላምና የህዝብ ለህዝብ ግንኙነቱ አሁን ካለው የበለጠ  እንዲጠናከር ፍላጎት አላት፡፡ኢትዮጵያ በቀጠናው ብሎም በአህጉሩ ሰላምና ጸጥታ እውን እንዲሆን ለማድረግ ያበረከተችው ያለውን አስተዋፅኦም የውጭ ጉዳ ሚኒስትሩ አድንቀዋል፡፡በቀጣናው የሠላምና የጸጥታ ችግር በነበረበት ወቅት የኢትዮጵያ መንግስትና ሶማሌላንድ ህዝቦቻቸውን በሠላም ያስተዳደሩ እንደነበር አስታውሰው፣ በቀጣይም የቀጣናው ሠላምና ጸጥታ እንዲከበር ተባብረው እንደሚሰሩ ገልጸዋል። ከሰላምና ፀጥታ ባሻገር በንግድ፣ በመሰረተ ልማትና በወደብ አገልግሎት ያላቸውን ግንኙነት ማጠናከር በቀጣይ የሁለቱ አገሮች ትኩረት አካል እንደሆነም ጠቁመዋል፡፡የሶማሌላንድ ወደብ ለአካባቢው አገራት የተሻለ፣ ፈጣንና ቀልጣፋ አገልግሎት እንዲሰጥ የሚደረገው ጥረት እንደሚቀጥልና ወደቡ አሁን ላይ  በዘመናዊ መለኩ በመደራጀቱና ኢትዮጵያ ለወደቡ ካላት ቅርበት አንፃር የኢትዮጵያ ተጠቃሚነት የጎላ አንደሚሆን አክለው ገልጸዋል፡፡ኢትዮጵያ ብልጽግና ለሶማሊላንድም መልካም ነገሮችን ይዞ እንደሚመጣ ሚንስትሩ ገልጸው ከዚህ አንጻር የታላቁ ሕዳሴ ግድብ ግንባታ ለኢትዮጵያ ታላቅ የኢኮኖሚ ከፍታ እንደሚያጎናጽፋትና ሶማሊላንድ ከኢትዮጵያ በኤሌክትሪክ ኃይል ተጠቃሚ እንደሚያደርጋት እምነት እንዳላቸው ተናግረዋል፡፡የምስራቅ አፍሪካ ቀጠና ካለው ተጨባጭ የጂኦፖለቲካዊ አቀማመጥ የተነሳ የብዙ ሃያላን አገሮችን ትኩረት እየሳበ በመሆኑ የቀጠናው አገራት የእነዚህ ሃያላን አገሮች ጫና ለመቋቋም ይህን ትብብራቸውን ሊያጠናክሩ እንደሚገባም ጠቁመዋል፡፡ሶማሌላንድ በዴሞክራሲያዊ መንገድ ለሶስተኛ ጊዜ ፕሬዚዳንታዊ ምርጫ ማካሄዷን ጠቁመው፤ ሰላማዊ ምርጫን በማስተናገድ በመቻል ለሌሎች አፍሪካ አገራት ምሳሌ ሊሆን በሚችል ደረጃ ፍትሐዊና ሰላማዊ በሆነ መልኩ ማከናወኗ  ለሀገሪቱ በቀጣይ ትልቅ አቅም እንደሚሆናትም አክለው ገልጸዋል፡፡ሶማሌላንድ ራሷን ከሶማሊያ በመገንጠል እንደ ሉአላዊ  አገር እውቅና ለማግኘት ጥረት እያደረገች ትገኛለች።አራት ሚሊዮን ያህልህዝብ ባላት ሶማሌላንድ የኢትዮጵያ ንግድ ባንክን ጨምሮ የተለያዩ የፋይናንስ ተቋማትና የግል ኮሌጆች እየተንቀሳቀሱ ይገኛሉ። 